Արարատյան արձանագրություններում չեն հանդիպում ասորեստանյան բանակի արշավանքներին «ուղեկցող» մի շարք արտահայտություններ, որոնք մարդասիրական իրավունքի տեսանկյունից կարելի է բաժանել չորս մասի: Առաջինը ճակատամարտում հաղթելուց կամ քաղաքը գրավելուց հետո դիմադրությունը դադարեցրած հակառակորդի մարտիկներին գերելուն հաջորդող իրադարձություններն են. «Նրա զինվորներին գառների նման մորթեցի»: Այս նախադասությունը բազմիցս կրկնվում է ընդհուպ մինչև Ասորեստանի կործանումը: